SPA แย้มรายได้ Q3/58 ทำนิวไฮ คาด Q4/58 รับผลดีหลากหลายเทศกาล
SPA แย้มรายได้ Q3/58 ทำนิวไฮ คาด Q4/58 รับผลดีหลายเทศกาลที่ดึงดูดนักท่องเที่ยว-หลายประเทศปลดล็อคการเตือนภัยการท่องเที่ยวมาไทย
1 ต.ค. 2558

นายวิบูลย์ อุตสาหจิต ประธานเจ้าหน้าที่บริหาร บริษัท สยามเวลเนสกรุ๊ป จำกัด (มหาชน) หรือ SPA เปิดเผยว่า บริษัทคาดว่ารายได้ในไตรมาส 3/58 จะทำสถิติสูงสุด ส่วนไตรมาส 4/58 จะเดินหน้าเต็มสูบ เชื่อว่าในช่วงวันที่ 1-10 ต.ค.ซึ่งเป็นเทศกาลวันชาติจีนยอดใช้บริการจะมีสูงมากหลังจากหลายประเทศปลดล็อคการเตือนภัยการท่องเที่ยวมาไทย นอกจากนั้นไตรมาส 4/58 ยังมีหลากหลายเทศกาลที่จะดึงดูดนักท่องเที่ยว จึงเชื่อมั่นว่าทั้งปีรายได้จะเติบโตตามเป้าอย่างน้อย 55% หรือมีรายได้ราว 531 ล้านบาท
โดยปัจจัยหลักที่ส่งเสริมผลประกอบการในไตรมาส 3/58 คือการเทคโอเวอร์ “บ้านสวน มาสสาจ” ซึ่งเป็นสปาระดับ 3 ดาว ทั้งหมด 4 สาขา ทำให้สามารถรับรู้รายได้เข้ามาทันที และการเปิดสองสาขาใหม่ของ Let’s Relax สปาระดับ 4 ดาว ที่เอกมัยและถนนคนเดิน จ.เชียงใหม่ รวมไปถึงการเติบโตอย่างต่อเนื่องของสาขาเดิมทั้ง 13 สาขา ทั้งแบรนด์ Let’s Relax และ RarinJinda